Асеўшы ў Мюнхене, ён выкладае матэматыку, а таксама вывучае медыцыну ў мясцовым універсітэце, а ў 1949 г. выязджае ў ЗША. Амерыканскі перыяд жыцця Барыса Кіта, акурат, і прынёс яму сусветную славу. Як грамадскі дзеяч, ён спрычыніўся да стварэння і функцыянавання шэрагу арганізацыяў, што аб’ядноўвалі беларускіх эмігрантаў, у прыватнасці – заснаваў Беларуска-амерыканскі дапамогавы камітэт. Значную навуковую дзейнасць ён распачаў у Каліфорніі, дзе паступіў на працу ў кампанію “North American Aviation”. Гэта быў перыяд Халоднай вайны і касмічнай гонкі між ЗША і СССР. Таленавіты матэматык атрымаў магчымасць прыкласці свае веды да практычна працы па распрацоўцы ракет і іншай тэхнікі для засваення космасу. У прыванасці, Барыс Кіт займаўся даследаваннем ўжывання ў якасці паліва для касмічных ракет вадароду. Таксама яго дзейнасць звязаная з такімі вядомымі на ўвесь свет касмічнымі праектамі, як праграмы “Апалон” (падарожжы на Месяц і магчымасці высадкі чалавека на Марсе), “Шатл” (грузавыя і “пасажырскія” касмічныя апараты шматразовага выкарыстання, якія служылі для дастаўкі астранаўтаў, абсталявання і рэсурсаў на пастаянныя касмічныя станцыі). Ад 1958 г. Барыс Кіт працуе ў Міністэрстве ваенна-паветраных сілаў ЗША ў якасці эксперта па міжнароднай, перадусім – савецкай, касманаўтыцы.